দোলের রঙ থেকে চোখ আর ত্বককে রাখুন সুরক্ষিত!

কলকাতা: রঙের উৎসবে আনন্দে মেতে উঠেছেন সকলেই (Dol Yatra 2024)। হৈহুল্লোড়, হাসি, মজা, আনন্দে রঙিন চারপাশ। কচিকাঁচা থেকে বড়রা সকলেই নিজেদের রাঙিয়ে নিতে ব্যস্ত। তবে এমন রঙিন উৎসবের আবহে শুধু আনন্দে ভেসে গেলেই চলবে না, মেনে চলতে হবে বেশ কিছু সতর্কতাও। দোল খেলার সময় নিজের ত্বক আর চোখের ব্যাপারে ভীষণ সচেতন থাকা জরুরি। দোল খেলতে গিয়ে চোখে রঙ ঢুকে যাওয়ার ঝুঁকি থাকেই। অল্প আবির মাখবো বলে বন্ধুরা অনেকটা রঙ মাখিয়ে ভূত করে দেয়। সেই সময় অসতর্কতাবশত চোখে রঙ ঢুকে গেলেই মহাবিপদ। বিশেষ করে বাচ্চাদের ক্ষেত্রে এটা আরও বড় সমস্যা। রঙ একবার চোখে ঢুকলে সকলের জন্যেই তা ক্ষতিকারক। রঙের উদ্‌যাপনের দিনে চোখের খেয়াল রাখবেন কী ভাবে?

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব ২৮)

চিকিৎসকদের কথায়, রঙ খেলার সময় চোখে রঙ ঢুকে গেলে চোখ একেবারেই রগড়ানো যাবে না। তাতে সমস্যা আরও বাড়বে। তার চেয়ে ঠান্ডা জল দিয়ে চোখ ভালো করে ধুয়ে নিতে হবে। জল দিয়ে চোখ ধুলে র বেরিয়ে আসবে। গরম জল কিংবা ফ্রিজের ঠান্ডা জল দিলে কিন্তু হবে না। অনেকেই আছেন জোরে জোরে ঝাপ্টা দিতে থাকেন। তাতে আবার হিতে বিপরীত হতে পারে। ধীরে ধীরে জল দিয়ে চোখ ধুয়ে নিন।

আরও পড়ুন: ‘হোলি ডে’-র হলি ডে-তে ওয়াচ লিস্টে থাকুক স্পেশাল এই সিনেমাগুলি

চোখের পাশাপাশি ত্বকের উপরও দোলের রঙে নানান ক্ষতি হতে পারে। অনেক রঙেই রাসায়নিক মেশানো থাকে। সে সব রঙ ত্বকের সংস্পর্শে আসার ফলে নানা ধরনের চর্মরোগ হওয়ার ঝুঁকিও থেকে যায়। রঙ থেকে ত্বককে বাঁচাতে, রঙ খেলার আগে ভালো করে ত্বকে নারকেল তেল মেখে নিতে পারলে ভালো। তা হলে ত্বক রঙ শোষণ করে নিতে পারবে না আর রঙ খেলার পর রঙ তোলাও সহজ হবে। নারকেল তেলের পরিবর্তে ময়েশ্চারাইজারও মাখতে পারেন। তবে ময়েশ্চারাইজার মেখেই রঙ খেলতে বেরিয়ে পড়লে হবেনা। ময়েশ্চারাইজারের পরে সানস্ক্রিনও মাখতে হবে। বাজার থেকে কেনা রাসায়নিক পদার্থ মিশ্রিত রঙ নিয়ে দোল না পালন করে ভেষজ আবির দিয়ে দোল খেললে ত্বকের সমস্যার ঝুঁকি কমবে। আর সবথেকে গুরুত্বপূর্ণ হচ্ছে সচেতনতা ও সতর্কতা। আনন্দে ভেসে গিয়ে রঙ নিয়ে ছেলেখেলা না করে মজা করে সতর্ক হয়ে রঙ খেলতে হবে। মাথায় রাখতে হবে আনন্দ যেন নিরানন্দ হয়ে না যায়!